O femeie de 28 de ani a paralizat după ce a căzut un pian peste ea
O tânără din SUA a paralizat de la brâu în jos după ce un pian a căzut peste ea în timp ce îl căra cu ajutorul unei prietene.
Danielle Drummond, de 28 de ani, tocmai se mutase luna trecută într-o nouă locuință din Oregon și căra pianul ajutată de o prietenă, dar la un moment dat aceasta a scăpat din mâini partea sa, iar uriașul instrument a căzut peste ea, scrie New York Post.
Tânăra a fost dusă de urgență la spital, iar medicii au descoperit că accidentul i-a secționat măduva spinării și a lăsat-o paralizată de la brâu în jos.
„Încerc să-mi păstrez o stare de spirit pozitivă, pentru că știu că asta va fi de acum viața mea, dar este greu”, a declarat Danielle. „În acest moment, am nevoie de mult mai multă terapie fizică. Trebuie să-mi refac puterea”.
Sora ei a deschis un cont pentru donații
În urma accidentului, tânăra a spus că va avea nevoie de o perioadă de recuperare extinsă și de un asistent medical la domiciliu, scenariu care prezintă mai multe dificultăți, deoarece ea locuia până acum într-o dubă, cu câinele ei Lotus.
Tânăra de 28 de ani nu are familie în Oregon care să aibă grijă de ea și în prezent caută un loc unde să locuiască. Iar întoarcerea acasă în Cleveland-ul natal pare imposibilă în starea ei actuală.
Sora ei mai mare, Rosie Hayne, a deschis un cont pentru donații pentru a-și ajuta ființa iubită să găsească un loc unde să locuiască și să-și plătească cheltuielile medicale. „Inimile noastre sunt complet frânte, sora mea mai mică înseamnă lumea pentru mine”, a scris Rosie pe rețelele sociale.
Sursa: StirilePROTV
Dată publicare:
22-05-2024 17:08